ສະຫະລັດ ມີແຜນໃຫ້ ກຳປັ່ນລົບຂອງຕົນ ສ່ວນໃຫຍ່ ປະຈຳການ ໃນເຂດປາຊີຟິກ
ລັດຖະມົນຕີປ້ອງກັນປະເທດ ສຫລ ກ່າວວ່າ ພາຍໃນປີ 2020 ກຳປັ່ນລົບສ່ວນໃຫຍ່ຂອງຕົນ ຈະປະຈຳການ ໃນເຂດປາຊີຟິກ
ລັດຖະມົນຕີກະຊວງປ້ອງກັນປະເທດສະຫະລັດ ທ່ານ Leon Panetta ກ່າວວ່າ ສະຫະລັດ ຈະຍ້າຍກຳປັ່ນລົບສ່ວນໃຫຍ່ຂອງຕົນໄປຍັງເຂດເອເຊຍປາຊີຟິກໃນໄລຍະຫຼາຍໆປີຂ້າງໜ້ານີ້ ຊຶ່ງເປັນພາກສ່ວນນຶ່ງຂອງຍຸດທະສາດໃໝ່ ທີ່ເພັ່ງເລັງໃສ່ເຂດເອເຊຍ ທີ່ສິງກະໂປໃນວັນເສົາມື້ນີ້ ທ່ານ Panetta ກ່າວຕໍ່ກອງປະຊຸມພວກເຈົ້າໜ້າທີ່ກະຊວງປ້ອງ ກັນປະເທດ ຈາກ 30 ປະເທດ ໃນເຂດເອເຊຍປາຊີຟິກວ່າ ກອງທັບເຮືອຂອງສະຫະລັດຈະ ຈັດວາງກຳລັງໃໝ່ ຈາກລະດັບໃນປັດຈຸບັນຊຶ່ງແບ່ງເຄິ່ງຕໍ່ເຄິ່ງລະຫວ່າງມະຫາສະມຸດປາຊີຟິກ ແລະມະຫາສະມຸດອັດລັນຕິກເປັນ 60% ຂອງກຳລັງທາງທະເລໃຫ້ເຂົ້າປະຈຳການຢູ່ໃນເຂດ ມະຫາສະມຸດປາຊີຟິກແລະ 40% ໃນມະຫາສະມຸດອັດລັນຕິກ ນອກນັ້ນແລ້ວ ລັດຖະມົນຕີກະຊວງປ້ອງກັນປະເທດສະຫະລັດຍັງແຈ້ງໃຫ້ພວກຜູ້ຕາງໜ້າ ທີ່ເຂົ້າຮ່ວມກອງປະຊຸມ ວ່າດ້ວຍຄວາມໝັ້ນຄົງປະຈຳປີ ຫຼື Shangri-La Dialogue ວ່າ ການຍົກຍ້າຍກຳລັງທີ່ວ່ານີ້ ຈະເສັດສິ້ນລົງໃນປີ 2020 ທ່ານໃຫ້ຄຳໝັ້ນສັນຍາວ່າ ຈະຂະ ຫຍາຍການຊ້ອມລົບທາງທະຫານຂອງສະຫະລັດຢູ່ໃນເຂດມະຫາສະມຸດປາຊີຟິກແລະການ ສົ່ງກຳປັ່ນລົບໄປຢ້ຽມຢາມທ່າກຳປັ່ນໃນເຂດຕ່າງໆ ເຊັ່ນມະຫາສະມຸດອິນເດຍເປັນຕົ້ນ ບ່ອນທີ່ຄວາມຮຸນແຮງພວມເກີດຂຶ້ນແລະຄວບຄຸມບໍ່ໄດ້ທີ່ສຳຄັນໆຢູ່ໃນຂົງເຂດກໍແມ່ນທະ ເລຈີນໃຕ້ ທີ່ຈີນອ້າງກຳມະສິດວ່າເປັນດິນແດນຂອງຕົນເກືອບທັງໝົດ ນັ້ນ ແຕ່ໄຕ້ຫວັນ ຫວຽດນາມ ມາເລເຊຍ ສິງກະໂປ ບຣູນາຍແລະຟີລິບປິນ ຕ່າງກໍໄດ້ອ້າງເອົາກຳມະສິດໃນ ເຂດດັ່ງກ່າວຄືກັນ ທ່ານ Panetta ໃຫ້ການຄໍ້າປະກັນຕໍ່ພວກຜູ້ຕາງໜ້າທີ່ເຂົ້າຮ່ວມປະຊຸມວ່າ ການປັບປ່ຽນ ກຳລັງກອງທັບເຮືອໃໝ່ນັ້ນ ບໍ່ແມ່ນເພື່ອຢັບຢັ້ງ ຫຼືຈຳກັດການເຄື່ອນໄຫວຂອງຈີນ ທ່ານ ເວົ້າວ່າ ວໍຊິງຕັນຈະບໍ່ເຂົ້າຂ້າງອອກຂາ ໃນບັນຫາຂັດແຍ້ງກ່ຽວກັບເລື່ອງເຂດນໍ້າແດນດິນ ແລະຕ້ອງການຢາກໃຫ້ປັກກິ່ງ ສະໜັບສະໜຸນລະບົບ ທີ່ໃຫ້ຄວາມກະຈ່າງແຈ້ງ ກ່ຽວກັບ ເລື່ອງສິດທິຢູ່ໃນຂົງເຂດແລະຊ່ອຍແກ້ໄຂບັນຫາ ຂັດແຍ້ງຕ່າງໆ ລັດຖະມົນຕີປ້ອງກັນປະເທດສະຫະລັດ ພວມຢູ່ໃນລະຫວ່າງການຢ້ຽມຢາມເອເຊຍ ເປັນ ເວລານຶ່ງສັບປະດາຊຶ່ງຈະຮວມທັງການຢຸດແວ່ທີ່ປະເທດຫວຽດນາມແລະອິນເດຍນຳດ້ວຍ